CELEX: 62016TN0759
Language: sl
Date: 2016-10-31 00:00:00
Title: Zadeva T-759/16: Tožba, vložena 31. oktobra 2016 – Campailla/Sodišče Evropske unije

13.3.2017   
            
            
               SL
            
            
               Uradni list Evropske unije
            
            
               C 78/33
            
         Tožba, vložena 31. oktobra 2016 – Campailla/Sodišče Evropske unije
   (Zadeva T-759/16)
   (2017/C 078/46)
   Jezik postopka: francoščina
   
      Stranki
   
   
      Tožeča stranka: Massimo Campailla (Holtz, Luksemburg) (zastopnik: F. Rollinger, odvetnik)
   
      Tožena stranka: Sodišče Evropske unije
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               ugotovi, da je tožba dopustna in utemeljena;
            
         
               —
            
            
               toženi stranki naloži, da tožeči stranki plača 112.202.476,69 EUR skupaj s pogodbenimi kaznimi, mesečno in kumulativno v višini 1,83 % od decembra 1994 do plačila iz naslova povračila nepremoženjske in premoženjske škode, ki jo je utrpela tožeča stranka, kakor izhaja iz tožbe v zadevi Campailla/Komisija, T-429/09, ki je že prispela na Splošno sodišče;
            
         
               —
            
            
               ugodi predlogu tožeče stranke, ki izrecno zahteva, da se razpiše obravnava, da bo lahko tožeča stranka pred Splošnim sodiščem podala ustne navedbe;
            
         
               —
            
            
               toženi stranki naloži plačilo vseh stroškov postopka, vključno z nagrado odvetnika, ki ga je pooblastila za zastopanje, ki bodo določeni na koncu postopka;
            
         
               —
            
            
               tožeči stranki pridrži vse ostale pravice, upravičenja, tožbene razloge in pravna sredstva.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja sedem tožbenih razlogov, ki ustrezajo dejanjem, ki naj bi jih storila tožena stranka in ki naj bi utemeljevala njeno nepogodbeno odgovornost.
   
               1.
            
            
               Prvi tožbeni razlog se nanaša na to, da je sodno tajništvo Sodišča brez pridržka sprejelo tožbo, ki jo je neposredno vložila tožeča stranka, ne da bi jo zastopal odvetnik.
            
         
               2.
            
            
               Drugi tožbeni razlog se nanaša na to, da ni bilo opozorjeno na morebitno težavo zaradi vložitve tožbe brez odvetnika, in da je bila tožeča stranka obravnavana drugače kot druge osebe, ki so bile v enakem položaju.
            
         
               3.
            
            
               Tretji tožbeni razlog se nanaša na sankcijo, ki je bila uporabljena za tožečo stranko brez vsakršne zakonite podlage, ker je bila njena pritožba zavržena kot nedopustna.
            
         
               4.
            
            
               Četrti tožbeni razlog se nanaša na kršitev temeljnih pravic tožeče stranke, zlasti odrekanje sodnega varstva, do katerega naj bi bila upravičena, kar naj bi pomenilo poseg v človekovo dostojanstvo v nasprotju s členom 1 Listine Evropske unije o temeljnih pravicah.
            
         
               5.
            
            
               Peti tožbeni razlog se nanaša na kršitev pravice do učinkovitega sodnega varstva in pravičnega sojenja, ker naj tožena stranka ne bi upoštevala posebnega položaja tožeče stranke in ni sprejela ukrepov, s katerimi bi bilo zagotovljeno spoštovanje teh pravic.
            
         
               6.
            
            
               Šesti tožbeni razlog se nanaša na nespoštovanje pravice do dobrega upravljanja s strani tožene stranke, saj je ta enostransko izdala sklep o zavrženju pritožbe tožeče stranke v zadevi C-265/11 P.
            
         
               7.
            
            
               Sedmi tožbeni razlog se nanaša na kršitev lastninske pravice tožeče stranke, ker je bil predmet spora v postopku, sproženem proti Evropski komisiji pri Sodišču Evropske unije priznanje njene lastninske pravice za dosego povrnitve. V zvezi s tem tožeča stranka Sodišču očita, da je z zavrženjem pritožbe zapečatilo in dokončno potrdilo nezakonito odločitev, ki naj bi jo sprejelo Splošno sodišče na prvi stopnji s sklepom, izdanim v zadevi T-429/09.